Albertyn borg-'n-betonpaneel projek vir veiligheid | News24
Albertyn borg-'n-betonpaneel projek vir veiligheid
=Hier wys Nico Heath, skoolhoof van Laerskool Albertyn 'n voorbeeld van 'n naamplaatjie wat gemaak word van elkeen wat die borg-'n-betonpaneel ondersteun. Foto: HEILIE COMBRINCK
Die oprigting van 'n ses voet hoë betonheining by Laerskool Albertyn se graad R terrein is veeldoelig. Dit is vir leerders se veiligheid en bied diegene met 'n belang by die skool die kans om 'n naamplaatjie op die muur te plak én dit bied plaaslike besighede ruimte vir bemarking.
"Die hoofrede vir die oprigting van die be-tonheining is om sekuriteit te handhaaf wat die graad R-leerders betref," sê Nico Heath, skoolhoof van Laerskool Albertyn.
"Huidiglik is daar 'n draadheining. Van tyd tot tyd is daar mense wat daar verbystap en sommer met die leerders kommunikeer. Ek voel dit is nie veilig vir die leerders nie.
"Die oprigting van 'n betonheining is om seker te maak dat die kinders veilig is."
Om dié veiligheidsheining spoedig te laat opsit, is oud-leerders, ouers, oud-onderwysers sowel as plaaslike sakelui se hulp nodig.
"Dit kos 'n hele paar duisend rand. Ons het dit goedgedink om elke betonpaneel [slab] vir R100 te 'verkoop' aan huidige leerders, oud-leerders en ouers. Om erkenning te gee vir hul ondersteuning word 'n naamplaatjie van wie die paneel geborg het, aan die binnekant van die muur opgesit."
Die buitekant van die muur, wat oor 87 meter strek op die hoek van Unieweg en Van der Stelstraat, sal aan sakemense beskikbaar gestel word. Daar kan besighede adverteer teen 'n vasgestelde prys, op 'n jaar-tot-jaar basis.
"Sodoende kan die muur ingespan word om fondse te help genereer vir die skool," het Heath gesê.
Verskeie ander fondsinsamelingsprojekte is by die skool gehou om dié muurprojek te help finansier.
Hoe werk die borg-'n-paneel projek?
Oud-leerders, -onderwysers, ouers en huidige leerders skenk R100 ten bate van die muur. Betalings kan by die skool gedoen word of via internet. Die verwysingsnommer moet die presiese bewoording wees wat op die plaatjie gaan verskyn.